গুরুদাসপুর উপজেলা মিনি স্টেডিয়াম

গুরুদাসপুর উপজেলা মিনি স্টেডিয়াম ২০২৫ সালে প্রতিষ্ঠিত, বাংলাদেশের একটি উপজেলা পর্যায়ের স্টেডিয়াম। এটির অবস্থান গুরুদাসপুর পৌরসভার খামারনাচকৈড় মৌজায়। বাংলাদেশের সকল উপজেলায় ক্ষুদ্র পরিসরে (পূর্নাঙ্গ নয়) স্টেডিয়াম নির্মাণ প্রকল্পের আওতায় জাতীয় ক্রীড়া পরিষদ এটির নির্মাণ করে। গুরুদাসপুর উপজেলা ক্রীড়া সংস্থা স্থাপনাটির রক্ষণাবেক্ষণ, ক্রীড়া সূচি নিয়ন্ত্রণ ও দেখভাল করে।

 ইতিহাস 
বাংলাদেশের সকল উপজেলায় খেলাধুলা সচল রাখা ও জেলা স্টেডিয়ামে খেলার চাপ কমানো এবং প্রয়োজনে  দূর্যোগের সময় আশ্রয়স্থল হিসেবে ব্যবহারের জন্য 'শেখ রাসেল মিনি স্টেডিয়াম প্রকল্প' নেওয়া হয়। ২০১৫ সালের ৭ এপ্রিল জাতীয় অর্থনৈতিক পরিষদের নির্বাহী কমিটির অর্থ মঞ্জুর করার পর, জাতীয় ক্রীড়া পরিষদ প্রকল্প বাস্তবায়ন শুরু করে। চার ধাপের এ প্রকল্পের দ্বিতীয় ধাপে গুরুদাসপুর উপজেলার স্টেডিয়ামটি নির্মাণ করা হয়। 

২০২৩ সালের ১ জুন, গুরুদাসপুর পৌরসভার বিলচলন শহীদ সামসুজ্জো সরকারী কলেজের উলটোদিকে খামারনাচকৈড় মৌজায় ৫ কোটি ১৩ লাখ ৫ হাজার টাকা ব্যয়ে ঠিকাদারি প্রতিষ্ঠান ই-ইঞ্জিনিয়ারিং লিমিটেড স্টেডিয়ামটির নির্মাণ শুরু করে।  ২০২৫ সালের ৯ আগস্ট অন্যান্য ১৩টি উপজেলার সাথে স্টেডিয়ামটির উদ্বোধন ও খেলাধুলার জন্য চালু করা হয়। 

 অবকাঠামো 
তিন একর জমি নিয়ে বানানো স্টেডিয়ামের আয়তাকার মাঠের পাশাপাশি তিন তলা প্যাভিলিয়ন আছে, যেখানে একটি কার্যালয় কক্ষ এবং পাঁচ ধাপ বিশিষ্ট ১০০ ফুট দৈর্ঘ্যের তিনটি সাধারণ গ্যালারি আছে, যা ১০০০ দর্শক ধারণ করতে পারে।
 তথ্যসূত্র 

বিষয়শ্রেণী:২০২৫-এ বাংলাদেশে প্রতিষ্ঠিত
বিষয়শ্রেণী:বাংলাদেশের স্টেডিয়াম
বিষয়শ্রেণী:নাটোরের ক্রীড়া অনুষ্ঠানস্থল
বিষয়শ্রেণী:বাংলাদেশের ফুটবল মাঠ
বিষয়শ্রেণী:গুরুদাসপুর উপজেলা